CELEX: 32021D0174
Language: sl
Date: 2021-02-10 00:00:00
Title: Sklep Evropske centralne banke (EU) [2021/174] z dne 10. februarja 2021 o spremembi Sklepa (EU) 2020/440 o začasnem izrednem programu nakupa vrednostnih papirjev ob pandemiji (ECB/2021/6)

15.2.2021   
               
               
                  SL
               
               
                  Uradni list Evropske unije
               
               
                  L 50/29
               
            
         SKLEP EVROPSKE CENTRALNE BANKE (EU) [2021/174]
         z dne 10. februarja 2021
         o spremembi Sklepa (EU) 2020/440 o začasnem izrednem programu nakupa vrednostnih papirjev ob pandemiji (ECB/2021/6)
         Svet Evropske centralne banke je –
         ob upoštevanju Pogodbe o delovanju Evropske unije in zlasti prve alinee člena 127(2) Pogodbe,
         ob upoštevanju Statuta Evropskega sistema centralnih bank in Evropske centralne banke ter zlasti drugega pododstavka člena 12.1 v povezavi s prvo alineo člena 3.1 in členom 18.1 Statuta,
         ob upoštevanju naslednjega:
         
                     (1)
                  
                  
                     Ob upoštevanju izjemnih gospodarskih in finančnih okoliščin, povezanih s širitvijo koronavirusne bolezni 2019 (COVID-19), je Svet ECB s Sklepom Evropske centralne banke (EU) 2020/440 (ECB/2020/17) (1) vzpostavil nov začasni izredni program nakupa vrednostnih papirjev ob pandemiji. Izredni program nakupa vrednostnih papirjev ob pandemiji vključuje vse kategorije finančnega premoženja, primerne v okviru razširjenega programa nakupa vrednostnih papirjev, ki ga izvaja Evropska centralna banka ter ki obsega program nakupa vrednostnih papirjev javnega sektorja na sekundarnih trgih, tretji program nakupa kritih obveznic, program nakupa listinjenih vrednostnih papirjev in program nakupa vrednostnih papirjev podjetniškega sektorja.
                  
               
                     (2)
                  
                  
                     Svet ECB je 10. decembra 2020 v skladu z mandatom za zagotavljanje stabilnosti cen odločil, da spremeni nekatere elemente zasnove izrednega programa nakupa vrednostnih papirjev ob pandemiji s ciljem, da se ohranijo ugodni pogoji financiranja v času pandemije ter s tem podpre gospodarsko okrevanje in prispeva k izravnavi zaviralnega učinka pandemije na predvideno gibanje inflacije. Natančneje, Svet ECB je odločil, da poveča skupni ločeni obseg izrednega programa nakupa vrednostnih papirjev ob pandemiji za 500 milijard EUR na skupno 1 850 milijard EUR ter podaljša obdobje neto nakupov v okviru tega programa vsaj do konca marca 2022. V vsakem primeru bo Svet ECB neto nakupe izvajal tako dolgo, dokler ne presodi, da je konec faze krize zaradi koronavirusa.
                  
               
                     (3)
                  
                  
                     Nakupi v okviru izrednega programa nakupa vrednostnih papirjev ob pandemiji se bodo še naprej opravljali fleksibilno v skladu s tržnimi razmerami in s ciljem, da se prepreči zaostrovanje pogojev financiranja, ki ni skladno s preprečevanjem zaviralnega učinka pandemije na predvideno gibanje inflacije. Poleg tega bo fleksibilnost nakupov v času, med kategorijami finančnega premoženja in med državami še naprej podpirala nemoteno transmisijo denarne politike. Če bo mogoče ugodne pogoje financiranja ohranjati s tokovi nakupov vrednostnih papirjev, ki ne izčrpajo celotnega obsega nakupov v obdobju neto nakupov v okviru izrednega programa nakupa vrednostnih papirjev ob pandemiji, tega obsega ni treba izkoristiti v celoti. Prav tako je mogoče obseg nakupov ponovno umeriti, če bi bilo to potrebno, da se ohranijo ugodni pogoji financiranja, ki bodo prispevali k preprečitvi negativnega šoka za gibanje inflacije zaradi pandemije.
                  
               
                     (4)
                  
                  
                     Podaljšanje nakupov v okviru izrednega programa nakupa vrednostnih papirjev ob pandemiji čez daljše obdobje je posledica dolgotrajnejšega upada gospodarstva in inflacije zaradi pandemije. Omogoča stalno prisotnost na trgu in trajnejšo podporo s strani spodbujevalne denarne politike ECB, tudi ob upoštevanju pričakovanega časovnega okvira za uvedbo cepiv in posodobljenih makroekonomskih projekcij strokovnjakov. Ohranjanje ugodnih pogojev financiranja v času pandemije bo pripomoglo k zmanjšanju negotovosti in okrepitvi zaupanja, s tem pa tudi spodbudilo potrošnjo gospodinjstev in podjetniške investicije ter v končni fazi podprlo gospodarsko okrevanje in prispevalo k izravnavi zaviralnega učinka pandemije na predvideno gibanje inflacije.
                  
               
                     (5)
                  
                  
                     Svet ECB je z namenom izognitve tveganju nepotrebnega zaostrovanja pogojev financiranja v času, ko okrevanje po šoku zaradi pandemije verjetno še ne bo končano, tudi odločil, da se bo glavnica zapadlih vrednostnih papirjev, ki so bili kupljeni v okviru izrednega programa nakupa vrednostnih papirjev ob pandemiji, v celoti reinvestirala vsaj do konca leta 2023, poleg tega pa je tudi potrdil stališče, da se bo v vsakem primeru postopno zmanjševanje portfelja v okviru tega programa upravljalo tako, da se prepreči poseganje v ustrezno naravnanost denarne politike.
                  
               
                     (6)
                  
                  
                     Svet ECB meni, da je celotni sklop ukrepov, sprejetih 10. decembra 2020, potreben in sorazmeren za obvladovanje resnih tveganj za stabilnost cen, transmisijski mehanizem denarne politike in gospodarske obete v euroobmočju, ki jih povzročajo še vedno trajajoče težke razmere zaradi pandemije. Svet ECB še vedno meni, da je izredni program nakupa vrednostnih papirjev ob pandemiji v kombinaciji z vsemi drugimi ukrepi denarne politike primerno orodje za ohranitev ugodnih pogojev financiranja v obdobju pandemije. Poleg tega je ponovna umeritev izrednega programa nakupa vrednostnih papirjev ob pandemiji na podlagi dodatnega obsega nakupov, katerega uporaba ostaja fleksibilna, v primerjavi z drugimi instrumenti denarne politike učinkovitejša za ohranjanje potrebne spodbujevalne naravnanosti denarne politike v sedanjih razmerah pandemije, za katere je značilna visoka stopnja negotovosti. Ob upoštevanju predhodne ocene, da koristi nakupov v okviru izrednega programa nakupa vrednostnih papirjev ob pandemiji v celoti gledano odtehtajo možne stroške, Svet ECB tudi ocenjuje, da pozitivni učinek dodatnih nakupov v okviru tega programa v kombinaciji s celotnim sklopom ukrepov denarne politike, sprejetih 10. decembra 2020, na izpolnjevanje mandata Evropske centralne banke, da ohranja stabilnost cen, nedvomno odtehta morebitne negativne učinke na druga področja ekonomske politike. Svet ECB je še naprej pripravljen, da po potrebi prilagodi vse svoje instrumente, s čimer bo zagotovil, da se bo v skladu z zavezanostjo simetriji inflacija vzdržno gibala v smeri cilja.
                  
               
                     (7)
                  
                  
                     Zato je treba Sklep Evropske centralne banke (EU) 2020/440 (ECB/2020/17) ustrezno spremeniti –
                  
               SPREJEL NASLEDNJI SKLEP:
         
            Člen 1
            Spremembe
            Sklep Evropske centralne banke (EU) 2020/440 (ECB/2020/17) se spremeni:
            
                        1.
                     
                     
                        v členu 1 se odstavek 1 nadomesti z naslednjim:
                        
                           „1.   Eurosistem vzpostavlja začasni izredni program nakupa vrednostnih papirjev ob pandemiji kot ločen program nakupa vrednostnih papirjev. Skupni obseg začasnega izrednega programa nakupa vrednostnih papirjev ob pandemiji znaša 1 850 milijard EUR. Glavnica zapadlih vrednostnih papirjev, kupljenih v okviru izrednega programa nakupa vrednostnih papirjev ob pandemiji, se reinvestira z nakupom primernih tržnih dolžniških vrednostnih papirjev vsaj do konca leta 2023. V vsakem primeru se postopno zmanjševanje portfelja v okviru tega programa upravlja tako, da se prepreči poseganje v ustrezno naravnanost denarne politike.“;
                        
                     
                  
                        2.
                     
                     
                        v členu 5 se odstavek 3 nadomesti z naslednjim:
                        
                           „3.   Svet ECB prenaša na Izvršilni odbor pooblastilo, da določi ustrezno hitrost in sestavo mesečnih nakupov v okviru izrednega programa nakupa vrednostnih papirjev ob pandemiji znotraj celotnega skupnega obsega v višini 1 850 milijard EUR. Zlasti se lahko prilagodi dodelitev nakupov v okviru izrednega programa nakupa vrednostnih papirjev ob pandemiji, da se omogoči spreminjanje razporeditve tokov nakupov v času, med kategorijami finančnega premoženja in med državami.“
                        
                     
                  
         
            Člen 2
            Končna določba
            Ta sklep začne veljati četrti dan po objavi v Uradnem listu Evropske unije.
         
         
            V Frankfurtu na Majni, 10. februarja 2021
            
               
                  Predsednica ECB
               
               Christine LAGARDE
            
         
         
            (1)  Sklep Evropske centralne banke (EU) 2020/440 z dne 24. marca 2020 o začasnem izrednem programu nakupa vrednostnih papirjev ob pandemiji (ECB/2020/17) (UL L 91, 25.3.2020, str. 1).